
Caro Mostro

Többnyire festészettel foglalkozom. Érdekel még a grafitrúddal való tónusos rajzolás, melyet először alapként az egész lapra felviszem és radírral visszaszedem. Formákat keresek munka közben, életet adok nekik és felöltöztetem, mind a festészetben és grafikában is.
Képem címe: „Caro Mostro” amely olaszul van és annyit jelent „kedves szörnyecske”. Ha a képre nézünk, lehet, hogy mindenkinek más fog az eszébe jutni róla, hogy valóban mit is ábrázol. Készülésekor már az elején kialakult a kicsiny lény testének formája. Mivel festéskor mindig boldog vagyok, ezért most is feltöltöttem rengeteg pozitív energiával. Számomra minden képem egy kicsi lény, ami a vásznon születik meg és addig festem, míg azt nem érzem, hogy kifejlődött. Minden lénynek, ami létrejött jó lelke van.
Technikai anyagában, vászonra dolgoztam. Olajjal van lealapozva és olajfestékkel. Általában felfeszítek egy vásznat vakrámára, és megcsinálom az alapozást, mint egy fészket. Miután megszáradt, leveszem a keretről és falra rögzítem. Lealapozáskor megcsurranó olajfoltok és szivárgások foltjai gyönyörűen látszanak a keretről való leszedése után. Amikor a falon van, dinamikusabban tudok ceruzával is beledolgozni anélkül, hogy a vászon kiszakadna. Vegyes anyagokkal dolgozom, mint például grafit, akril, akvarell ceruza, színes ceruza és olajpasztell. A különböző faktúrák eléréséhez csiszolópapírt használok. A született lény formája után a ceruzák segítségével behálózom, felöltöztetem. Vizes akrillal lazúrosan néhol elmosom, majd újra vissza rajzolom a vonalakat. Addig gyúrom, amíg plasztikusság érzetét keltő formává nem válik.
Színek felépítésénél ügyelek kialakítani egy nyugodt összhatást.
A kompozíció nagyon fontos számomra a képeimen. Megpróbálom a formák súlyait arányosan elosztani, és a formák méreteit is kompozícióba rakni.
Inspirációkat folyamatosan kapok a természettől, és az ott megjelenő lélekformáktól. Minden nap akármerre járok, gyönyörű formákat veszek észre, akár az utcákon is, egy romos épület falának lehulló vakolatát, egy pocsolyát a sárban, ázott foltokat a földön, repedéseket a falon, faágak és falevelek árnyékát, rozsdafoltokat
Az olyan képeimmel, mint a „Caro Mostro” - val is a célom, hogy megteremtsek olyan dolgokat a vásznon a lényeimmel, amelyek kapcsolatba tudnak lépni a közönséggel. Tudjanak közölni az embereknek jó érzéseket és ezáltal segíteni mindazoknak, akik éppen rossz lelkivilágban vannak.




